Enllaç a la guia pràctica sobre l'avaluació d'impacte relativa a la protecció de dades
L'Autoritat Catalana de Protecció de Dades ha presentat una nova eina per avaluar de forma més concreta i pràctica l'acompliment de la normativa de protecció de dades.
L'objectiu és ajudar les institucions, empreses (especialment pimes) i entitats, a analitzar els riscos del tractament de les dades personals i l'impacte que poden tenir sobre els seus drets.
La presentació d'aquesta nova eina s'ha fet en el marc d'una jornada que ha tingut lloc al Centre d'Estudis Jurídics i Formació Especialitzada de Barcelona.
En la inauguració de la sessió, la directora de l'Autoritat, M. Àngels Barbarà, ha explicat que a partir de l'experiència adquirida en aquest temps, l'APDCAT ha dissenyat una metodologia específica per realitzar una avaluació d'impacte sobre la protecció de dades, que compleix amb totes les garanties en matèria de protecció de dades.
Les avaluacions d'impacte són un element clau del RGPD, ja que preveuen les potencials vulneracions de protecció de dades i garanteixen l'accountability sobre el seu tractament.
L'APDCAT ja ha publicat una llista dels tipus de tractament que requereixen una avaluació sobre com aquest tractament pot impactar sobre els drets de les persones.
Manca una cultura de protecció de dades: ha de ser un compromís de l'organització
La directora de l'APDCAT ha assenyalat les dificultats per a un compliment òptim de la normativa perquè manca una cultura de protecció de dades.
L'acompliment de la normativa no és una simple obligació legal, és el compromís de l'organització amb les persones i la garantia dels seus drets.
El RGPD aporta flexibilitat per adaptar el compliment d'aquestes obligacions a l'organització.
A l'APDCAT treballem per aportar metodologies que millorin la identificació dels riscos concrets del tractament de les dades en els drets i la llibertat de les persones.
Per això, ha identificat alguns dels impactes més habituals: la impossibilitat d'accedir a serveis; el robatori de la identitat; pèrdues econòmiques o danys a la reputació.
En aquesta jornada, també s'ha tractat sobre aspectes del Registre d'activitats del tractament que cada institució ha de desenvolupar i ha de revisar periòdicament.
El responsable i encarregat del tractament o el DPO ha de controlar els fluxos d'informació personal i el compliment del conjunt d'obligacions en matèria de protecció de dades, ha recalcat la directora de l'Autoritat.
Nova jornada el 9 d'octubre a Foment del Treball sobre protecció de dades a empreses
En aquesta mateixa línia d'ajudar les empreses en el tractament de les dades personals, Foment del Treball, amb la col·laboració de l'APDCAT, ha organitzat una jornada per aprofundir en les novetats i implicacions del Reglament General de Protecció de Dades.
La jornada tindrà lloc el 9 d'octubre, a Foment del Treball, i comptarà amb la presència de la directora de l'Autoritat, M. Àngels Barbarà, i del president de Foment del Treball, Josep Sánchez Llibre.
Hi intervindran diversos experts de l'APDCAT per ajudar les empreses en aquest canvi profund que ha representat el RGPD i els nous principis de responsabilitat proactiva i enfocament en el risc, així com resoldre les dificultats per integrar aquests principis en les organitzacions.